Чланови „Тајне ђачке организације” су у затвору у Тузли остали око пет мјесеци. Децембра 1914. године, када се у Колубарској бици окренула ратна срећа и када је српска војска почела да напредује према Дрини, аустроугарске власти су читаву групу ухапшених омладинаца пребацили у Бању Луку, гдје су били затворени у злогласном затвору „Црна кућа”. Током читавог боравка у тузланском затвору, Тоша и Младен су били затворени у самицама и на тај начин одвојени од остатка групе, док су у бањалучком затвору сви били заједно у заједничкој соби. Након извјесног времена, били су пребачени у Бихаћ, у чувени затвор Кулу, који су изградили Турци. Тако су се браћа Стојановић нашла у истом затвору у коме је средином 19. вијека тамновао њихов дјед по мајци, прота Теодор Вујасиновић.